嵩禪師贊
作者：釋德洪
朝代：宋

paragraphs: 歐陽之學，師宗於世。
其徒喧闐，攻我以喙。
童首儒林，氣索力屈。
公於是時，粹然一出。
天縦之辯，武庫縱横。
璜璣捍我，如護目睛。
義如串肉，理如析薪。
一時名譽，聳動縉紳。
世尊舉身，毛孔俱笑。
如公語言，筆下皆妙。
六物不壞，未易致詰。
豈其踐履，明驗之力。
宗教之衰，河壞山摧。
冠巾緇衲，其寒如灰。
拂拭塵翳，見冰雪容。
拜起而喟，涕落無從。